Rikunarita-ORG/Wikinium huggingface dataset:
# Evangelikai reformatai

Jonas Kalvinas
**Evangelikai reformatai** priklauso grupei krikščionių protestantų bažnyčių, istoriškai susijusių su Cvinglio ir J. Kalvino doktrinomis, tačiau organizuotų nepriklausomai viena nuo kitos. Yra trys šios protestantizmo krypties formos: reformatai, presbiterionai, kongregacionistai.

## Istorija

Pirmos Reformatų bažnyčios atsirado Europoje 16-ame amžiuje, paskui vystėsi kartu su protestantizmu. Vėliau paplito Prancūzijoje, Vengrijoje, Abiejų Tautų Respublikoje, Olandijoje, Čekijoje, Vokietijoje, Anglijoje, Airijoje, JAV. 1875 m. įkurta Pasaulinė reformatų bažnyčių sąjunga, kuri 1970 m. vienijo 70 šalių, 112 reformatų ir presbiterionų bažnyčių. Būstinė Ženevoje.

Lietuvoje atsirado XVI a. (vadinti reformatais). Prie pirmųjų, be kitų, priskiriama Deltuvos evangelikų reformatų bažnyčia. Žymūs veikėjai buvo M. Radvila Juodasis, M. Radvila Rudasis, Simonas Budnas, Martynas Čechovicas, Jonas Licinijus, Samuelis Minvydas, Jokūbas Morkūnas, Merkelis Petkevičius, Stanislovas Sudrovskis, M. Vendrigovskis, Simonas Zacijus. Daug metų vyko evangelikų reformatų ir katalikų kova.

Evangelikų reformatų tikėjimo pagrindai išdėstyti J. Kalvino knygoje „Krikščionių tikėjimo pamokymas“ (1536 m.), svarbiausiu laikomas „Heidelbergo katekizmas“ (1563 m.) bei Antrasis šveicariškasis išpažinimas (1566 m.)

Evangelikų reformatų bendruomenėms vadovauja konsistorijos, sudarytos iš presbiterių, kurie renkami iš pasauliečių, ir pamokslininkų (vadinamų ministrais).

## Lietuva

Reformatų bažnyčia Biržuose
Lietuvoje reformatų parapijos ir bažnyčios:

* Biržų evangelikų reformatų bažnyčia
* Kėdainių evangelikų reformatų bažnyčia
* Klaipėdos evangelikų reformatų bažnyčia
* Nemunėlio Radviliškio evangelikų reformatų bažnyčia
* Panevėžio evangelikų reformatų bažnyčia
* Šiaulių evangelikų reformatų bažnyčia
* Švobiškio evangelikų reformatų bažnyčia
* Vilniaus evangelikų reformatų bažnyčia
* Kauno evangelikų reformatų bažnyčia
* Papilio evangelikų reformatų bažnyčia
* Salamiesčio evangelikų reformatų bažnyčia
* Alytaus evangelikų reformatų parapija[neveikianti nuoroda]
* Jonavos evangelikų reformatų parapija[neveikianti nuoroda]
* Kelmės evangelikų reformatų bažnyčia

## Šaltiniai

## Nuorodos

* Lietuvos evangelikų reformatų Bažnyčia
* Evangelikai reformatai Rusijos Imperijoje 1914 m.
# 1973 m. naftos krizė

**1973 m. naftos krizė** („**naftos embargas**“) – ekonominė krizė, prasidėjusi 1973 m. spalio 17 d., kai OPEC valstybės kartu su Egiptu ir Sirija Teismo dienos karo metu pareiškė, kad jos netieks naftos valstybėms, palaikančioms Izraelį šiame konflikte. Tai visų pirma palietė JAV ir jų sąjungininkus Vakarų Europoje. Per kitus metus naftos kaina paaugo nuo 3 iki 12 dolerių už barelį.

1973 m. naftos krizė yra pati didžiausia žinoma energetinė krizė. OPEC sumažino naftos gavybos apimtis ne tik siekdama daryti įtaką pasaulinėms kainoms. Jų pagrindinis tikslas buvo padaryti politinę įtaką pasaulio visuomenei ir sumažinti Vakarų valstybių pagalbą Izraeliui.

Jos rezultatas buvo Bendros rinkos ministrų tarybos deklaracija, kuri palaikė arabus. Be to beveik visos Afrikos valstybės nutraukė diplomatinius santykius su Izraeliu. Susidariusi politinė situacija sustiprino Izraelio priklausomybę nuo JAV ir parodė tikrą išsivysčiusių valstybių priklausomybę nuo naftos kainų.

## Nuorodos

* *Global Oil Crisis Updates and Energy Information Resources* (anglų k.)
# Giliaspaudė

Viršuje - popieriaus lapas, apačioje - spaudos matrica.
**Giliaspaudė (gilioji spauda)** – spaudos būdas, taikomas grafikoje ir poligrafijoje.

Atspaudas gaunamas nuo įdubusių spausdinamųjų elementų. Įdubos raižomos arba ėsdinamos metalo plokštėje arba spaudos forma gaminama fotocheminiu būdu. Dažais tepama visa metalo plokštė arba spaudos forma. Vėliau dažai nuvalomi nuo iškilių vietų ir daromas atspaudas. Svarbiausios autorinės giliaspaudės technikos yra raižinys, sausoji adata, ofortas, akvatinta, mecotinta, minkštasis lakas. Fotomechaninės formos daromos su rastru arba su bitumo grūdeliais. Rastrine giliaspaude perteikiami subtiliausi tonai ir šešėlių gradacijos, be to, gaunami dideli atspaudų tiražai.
Spaudos elementai įgilinti ir jų gylis yra nevienodas – kuo intensyvesnę spalvą reikia išgauti, tuo gilesnis atitinkamas spaudos elementas. Nuo tarpinių elementų dažus prieš spausdinimą nuvalo specialus peilis (brauklė) – rakelis. Vaizdo perdavimas nuo spaudos formos ant užspausdinamos medžiagos – tiesioginis.

Autorinė giliaspaudė atsirado XV a. vid.; XIX a.pab. išrastas fotomechaninis formų gamybos būdas. XX a. pr. pradėta spausdinti rotacinėmis mašinomis. XX a. vid. ištobulinta daugiaspalvė giliaspaudė. Lietuvoje autorinė giliaspaudė (vario raižiniai) atsirado XVII a. Spaustuvėse giliaspaudė pradėta taikyti XX a. 4-tą dešimtmetį.
# Anatolijs Gorbunovs

| Anatolijus Gorbunovas latv. *Anatolijs Gorbunovs* |
| --- |
|  |
| Anatolijs Gorbunovs |
| Gimė | 1942 m. vasario 10 d. Pilda, Ludzos rajonas, Latvijos TSR |
|  |
| Veikla | 1991–1993 m. Latvijos prezidentas |
|  |
|  **Vikiteka** | Anatolijs Gorbunovs |

**Anatolijus Gorbunovas** (latv. *Anatolijs Gorbunovs*, g. 1942 m. vasario 10 d. Pilda, Ludzos rajonas, Latvijos TSR) – Latvijos politikas.

## Biografija

Nuo 1974 iki 1988 m. jis užėmė aukštas pareigas komunistų partijoje – buvo Latvijos TSR komunistų partijos Centrinio komiteto sekretorius.

Skirtingai negu dauguma komunistų partijos narių Anatolijs Gorbunovs pasisakė už Latvijos nepriklausomybę. Nuo 1988 iki 1990 m. jis užėmė aukščiausias pareigas Latvijos TSR. Nuo 1990 iki 1995 m. Anatolijs Gorbunovs užėmė Latvijos Respublikos Aukščiausiosios Tarybos pirmininko postą. Per jo valdymo periodą 1991 m. buvo atkurta Latvijos nepriklausomybė. Kaip parlamento pirmininkas pagal 1922 m. Konstituciją ėjo prezidento pareigas iki 1993 m., kai Guntis Ulmanis buvo išrinktas prezidentu.

1993 m. Gorbunovs prisijungė prie partijos Latvijos kelias ir užėmė Saeima pirmininko postą iki 1995 m. Anatolijs Gorbunovs parlamento nariu buvo iki 2002 m. Nuo 1995 iki 2002 m. jis užėmė Regioninio vystymo ministro, Susisiekimo ministro ir ūkio ministro pareigas.

1995 m. Gorbunovs buvo apdovanotas Trijų žvaigždžių ordinu.

## Šaltiniai